open-index/open-wikipedia-markdown huggingface dataset:
פסקל דנל

**פסקל דנל** (; 31 במרץ 1944 – 25 ביולי 2024) היה פזמונאי וזמר פופ צרפתי, שהתפרסם בעיקר מהמחצית השנייה של שנות ה-60 של המאה ה-20, בעקבות להיטו שלגי הקילימנג'רו מ-1967.

## קורות חייו
נולד בפריז אשר בצרפת הכבושה כז'אן ז'אק פסקל (בצרפתית: Jean-Jacques Pascal). הוא גדל ללא אמו, אותה פגש רק כאשר היה בן 25. בגיל צעיר עזב את לימודיו והצטרף כלוליין לקרקס נודד. לאחר שנפצע מספר פעמים פנה לתחום המוזיקה והחל בכתיבת פזמונים, תוך ששינה את שמו לפסקל דנל. ב-1962 החל להקליט את שיריו ולהוציאם לאור. הצלחתו הגדולה באה לו בעקבות השיר שלגי הקילימנג'רו אשר יצא לאור ב-1967, הגיע לצמרות מצעדי הפזמונים ברחבי אירופה, וזכה לעשרות גרסאות כיסוי.

במהלך שנות ה-70 וה-80 הוציא לאור מספר להיטים אשר צעדו בראש מצעדי הפזמונים בצרפת, אם כי לא זכו להצלחה מעבר למולדתו. אלבומו האחרון יצא לאור ב-2000. בנו ז'אן פייר דנל , גיטריסט ומפיק השתתף בנגינה ובהפקת מקצת משיריו. עד 2024 המשיך להופיע ברחבי אירופה וארצות הברית. בשנה זו הוציא לאור אוטוביוגרפיה שנקראה: "יש לי כאבי אם" (בצרפתית: J'ai le mal de mère) ובה מתאר את קורות חייו מילדותו הקשה ונדודיו ועד להצלחתו המוזיקלית.

הופעתו האחרונה הייתה ב-26 באפריל 2024. פסקל דנל לקה בדום לב והלך לעולמו במלאן ב-25 ביולי 2024.

## קישורים חיצוניים

* 

## הערות שוליים

קטגוריה:פזמונאים צרפתים
קטגוריה:זמרים צרפתים
קטגוריה:צרפתים שנולדו ב-1944
קטגוריה:צרפתים שנפטרו ב-2024
תעלת השדרה

**תעלת השדרה**, **תעלת החוליות** או **חלל השדרה** אצל האדם, היא חלל גוף מאורך הנמצא מוקף על ידי הקשתות הגרמיות הגביות של עמוד השדרה. החלל נוצר מרצף פתחי קשתות החוליות vertebral foramina ומכיל את חוט השדרה את שורשי עצבי השדרה ואת הגרעינים הגביים של שורשי עצבי השדרה, את קרום המוח וגם את כלי הדם.

בתוך קשתות החוליות, תעלת השדרה מכוסה ברצועה האורכית האחורית ומאחוריהן, על ידי הליגמנטום הפלבום. המרווח הפוטנציאלי בין רצועות אלו לבין הדורה מאטר המכסה את חוט השדרה ידוע כמרחב האפידורלי. עצבים בעמוד השדרה יוצאים מתעלת השדרה דרך הנקב הבינחולייתי, תחת לגבעול החוליה המתאימה. אצל בני אדם, חוט השדרה גדל במהלך ההתפתחות ועד לבגרות. החלק התחתון של תעלת השדרה תפוס על ידי הקצה התחתון (filum terminale) וצרור של עצבים בעמוד השדרה המכונה cauda equina במקום חוט השדרה עצמו, שמסתיים ב-L1.***'

== מבנה ==
תעלת השדרה חסומה מלפנים על ידי גופי חוליות ודיסקים בין-חולייתיים ו[[:en:Posterior_longitudinal_ligament|הרצועה האורכית האחורית]]. היא חסומה מאחור, על ידי לוחות החוליות ורצועת הליגמנטום הפלוום. לרוחב, היא סגורה באופן חלקי על ידי [[חוליה (אנטומיה)|הפדיקלים]] כאשר המרווח בין שני פדיקולים סמוכים משני צידיה יוצר פתח בין-חולייתי המאפשר יציאה של [[עצבי השדרה|שורשי עצבי עמוד השדרה]] וכלי דם. תעלת השדרה היא רחבה יותר באזור [[חוליות צוואריות|הצווארי]], הופכת ונהיית צרה בהדרגה כלפי מטה.***'

### קרומי המוח

קרומי המוח עוטפים את מערכת העצבים המרכזית. הקרומים נמצאים בין עצם הגולגולת למוח וממשיכים לעטוף את חוט השדרה לכל אורך עמוד השדרה בתעלת השדרה עד לעצם העצה.

### תכולה
קרומי המח והשדרה כוללים 3 שכבות: השכבה החיצונית הקשה-הדורה מאטר, קשורה לשכבה התת-עכבישית-ארכנואיד מאטר, המחוברת באופן לשכבה הפנימית הרכה-הפיא מאטר. קרומי המוח מחלקים את תעלת השדרה לחלל האפידורלי וחלל הסאבארכנואידי. השכבה הרכה, היא זו המחוברת לרקמת חוט השדרה. החלל התת-עכבישי מלא בנוזל המוח והשדרה ומכיל גם את כלי הדם המספקים את חוט השדרה, כלומר עורק השדרה הקדמי ועורקי השדרה האחוריים המזווגים, מלווים בוורידים. עורקי השדרה הקדמיים והאחוריים יוצרים השקה (anastomoses) ווזוקורונה (**vasocorona)** של חוט השדרה, ואלה מספקים חומרי הזנה לתעלה. החלל האפידורלי מכיל רקמת שומן רופפת ורשת של כלי דם גדולים בעלי דופן דקה הנקראים  של חוט השדרה.

## משמעות קלינית
ממוזער|היצרות תעלת השדרה
היצרות תעלת השדרה יכולה להתרחש בכל אזור לאורך עמוד השדרה, על ידי מספר גורמים פנימיים וחיצוניים. היצרות התעלה עלולה לגרום למיאלופתיה במקרה של פגיעה בחוט השדרה עצמו.

## היסטוריה
תעלת השדרה תוארה לראשונה על ידי ז'אן פרנל.

## קישורים חיצוניים

## הערות שוליים

קטגוריה:בית החזה
תקיפת בית הספר במינאב

**תקיפת בית הספר ב[[מינאב]]** התרחשה ב-28 בפברואר 2026, ביום הראשון של מבצע שאגת הארי. בית הספר הותקף בטילים שלוש פעמים, זו אחר זו, וגג בית הספר קרס על התלמידים. על פי הדיווחים באיראן, בתקיפה נהרגו לפחות 175 בני אדם, בהם מעל ל-100 תלמידי בית ספר. מניין האזרחים שנהרגו בתקיפה זו הוא הגבוה ביותר במלחמה.

על פי תחקירים עיתונאיים ומקורות בצבא ארצות הברית, התקיפה בוצעה על ידי כוחות צבא ארצות הברית, אך הנושא עדיין נמצא בבדיקה. התקיפה גונתה כהפרה של המשפט ההומניטרי הבין-לאומי על ידי ממשלת איראן, אונסק"ו וארגוני זכויות האדם.

## בית הספר
בית הספר היסודי "שג'רה טייבה" נמצא בבניין בן שתי קומות בשכונת שחרק-אל-מהדי במינאב, במחוז הורמוזגאן שבדרום איראן. בית הספר קיים שנים רבות, ולמדו בו בנים ובנות בקומות נפרדות. סמוך לבית הספר היה בעבר מתחם צבאי של משמרות המהפכה האסלאמית, אך הוא נסגר ב-2016. ליד בית הספר פעלה מרפאה.

## תקיפת בית הספר
בית הספר הותקף ב-28 בפברואר 2026, עם פתיחת מבצע שאגת הארי, בין 10:23 ל-10:45 בבוקר בשלוש תקיפות טילים נפרדות. באותה שעה היו בבית הספר כ-264 תלמידים. הפגיעה הראשונה הרסה כמחצית ממבנה בית הספר. התקיפה השנייה פגעה בחדר תפילה שבו התרכזו ניצולים, מנהלת בית הספר ומורים. התקיפה השלישית השמידה את שארית המבנה.

בתקיפה נהרגו, על פי אמצעי תקשורת באיראן, לפחות 175 בני אדם, בהם 145 תלמידים, 26 מורים וארבעה הורים. זו הייתה התקיפה שבה נהרג מספר האזרחים הגבוה ביותר במלחמה. בסרטונים מהאירוע נראה עשן יוצא מחלונות מעוטרים בציורי ילדים, וכן ספרי לימוד ודם על הרצפה.

## פעילות חילוץ והלוויות
תושבים, משפחות, אנשי הסהר האדום האיראני ומתנדבי בסיג' חילצו נפגעים מההריסות, תחילה באופן ידני ולאחר מכן בעזרת ציוד חילוץ. חלק מהגופות הועבר למשאיות קירור בגלל עומס בבתי העלמין. מבצע החילוץ הסתיים ב-1 במרץ. ב-3 במרץ נערכה הלוויה המונית בכיכר מינאב, בהשתתפות אלפי אבלים, ולאחריה קבורה המונית בבית הקברות "הרמוד" במינאב, בו נחפרו מעל ל-100 קברים חדשים.

## חקירת האירוע
כוחות צבא ארצות הברית פתחו בחקירה פנימית, וב-5 במרץ 2026 אישרו מקורות צבאיים כי ארצות הברית ככל הנראה ביצעה את התקיפה, על סמך קואורדינטות לא מעודכנות שנמסרו על ידי סוכנות ביון ההגנה.

תחקירים עיתונאיים של הניו יורק טיימס, BBC, רויטרס, תאגיד השידור הקנדי וגופים נוספים ניתחו תצלומי לוויין וגם הם הגיעו למסקנה שכוחות צבא ארצות הברית ביצעו את התקיפה.

חקירת האו"ם החלה ב-17 במרץ ועדיין נמשכת.

## תגובות
גורמים רשמיים באיראן, בהם הנשיא מסעוד פזשכיאן ושר החוץ עבאס עראקצ'י, גינו את התקיפה וכינו אותה "פשע מלחמה בוטה" ו"תוקפנות אמריקנית-ציונית".

גופים בין-לאומיים, בהם אונסק"ו, האו"ם, קרן החירום הבין-לאומית של האו"ם לילדים וארגוני זכויות האדם (בהם Human Rights Watch ואמנסטי אינטרנשיונל) גינו את התקיפה כהפרה חמורה של המשפט ההומניטרי הבין-לאומי.

פיקוד מרכז של ארצות הברית הודיע שהוא בודק את הדיווחים אודות נזק למתקן אזרחי. שר החוץ של ארצות הברית מרקו רוביו ושר ההגנה של ארצות הברית פיט הגסת' הכחישו כוונה לפגוע בבית ספר, אך אישרו כי מתקיימת חקירה.

## קישורים חיצוניים

## הערות שוליים

קטגוריה:מבצע שאגת הארי
קטגוריה:2026 באיראן
קטגוריה:יחסי איראן – ארצות הברית
קטגוריה:הרפובליקה האסלאמית של איראן: היסטוריה
קטגוריה:חיל האוויר של ארצות הברית: קרבות ומבצעים
קטגוריה:ילדים במלחמה
אורי לירון

**אורי לירון** (22 בדצמבר 1938 – 5 בדצמבר 2023) היה מתמטיקאי וחוקר חינוך מתמטי ישראלי, פרופסור בקתדרה ע"ש משפחת צ'רצ'יל לחינוך למדע וטכנולוגיה בטכניון. לירון היה מחלוצי הוראת שפת התכנות לוגו בישראל ועמד בראש הפרויקט הלאומי "מחר 98" לרפורמה בחינוך המדעי והטכנולוגי.

## ביוגרפיה
אורי לירון נולד בקיבוץ ניר דוד בשנת 1938 לשניאור ליפסון, חתן פרס ישראל למדעי החיים, ולשושנה (לימים שריג).

את כל תאריו האקדמיים רכש באוניברסיטה העברית בירושלים. בשנת 1964 קיבל תואר ראשון במתמטיקה ופיזיקה, בשנת 1966 תואר שני במתמטיקה, ובשנת 1972 קיבל תואר דוקטור במתמטיקה. עבודת הדוקטורט שלו נעשתה בהנחייתו של פרופסור שמשון עמיצור.

בתחילת דרכו המקצועית פעל כמתמטיקאי מחקרי והתמחה באלגברה מופשטת ובפרט בתורת החוגים. הוא כיהן כחוקר באוניברסיטת אורגון, ב-UCLA ובטכניון.

בשנת 1980, מתוך שאיפה לגשר על הפער בין אינטואיציה לפורמליזם מתמטי, החליט להסב את מוקד מחקרו לתחום החינוך למתמטיקה ומדעי המחשב. בשנת 1983 הצטרף לסגל המחלקה לחינוך למדע וטכנולוגיה בטכניון.

## פעילות מחקרית וציבורית
מחקרו של לירון שילב תובנות מתחומי הפסיכולוגיה קוגניטיבית, מדעי המוח ופסיכולוגיה אבולוציונית. הוא התמקד בהבנת מקור הקשיים של סטודנטים בהבנת פורמליזם מתמטי ובקונפליקט שבין חשיבה אינטואיטיבית לחשיבה אנליטית.

בין תפקידיו הבולטים:
* ראש הפרויקט הלאומי **"מחר 98"** לרפורמה בחינוך המדעי והטכנולוגי, במינוי שרת החינוך שולמית אלוני.
* ראש המרכז הארצי למורי המדעים ע"ש עמוס דה-שליט.
* עורך ראשי של כתב העת הבינלאומי *International Journal of Computers for Mathematics Learning* (IJCML).
* ראש המחלקה להוראת הטכנולוגיה והמדעים בטכניון.

לירון שהה כחוקר אורח במוסדות מובילים בעולם, בהם MIT, אוניברסיטת קליפורניה בברקלי, אוניברסיטת סטנפורד ומרכז רוקפלר בבלג'יו, איטליה. לאורך השנים פרסם למעלה מ-50 מאמרים מדעיים והנחה כ-20 סטודנטים לתארים מתקדמים.

### הטמעת שפת לוגו בישראל
פרופ' לירון נחשב למי שהביא את שפת התכנות לוגו לישראל לאחר שובו משנת שבתון בבוסטון. הוא הקים את אל"י (אגודת לוגו הישראלית) וכתב את ספרי הלימוד הראשונים בשפה זו בעברית (יחד עם פרופ' רינה צצקיס ופרופ' פרלה נשר).

הוא עמד בראש צוות "מגוון" בטכניון, שפיתח את תוכנית הלימודים "מבוא למדעי המחשב בסביבת לוגו" לחטיבות הביניים ובתי הספר היסודיים, ובהמשך פיתח את סביבת הלמידה "תבל".

## חיים אישיים
היה נשוי ליעל, אב לשלושה ילדים וסב לנכדים. התגורר בחיפה. נפטר בגיל 85 בדצמבר 2023, והובא למנוחות בקיבוץ הולדתו ניר דוד.

## ספריו
* אורי לירון, פרלה נשר ורינה צצקיס, **מדריך לעסקי צבים: גרפיקה, פתרון בעיות ותכנות מבני בשפת לוגו**, הוצאת BUG מחשבים, 1984.
* אלי לוין, דניאלה ליבוביץ, אורי לירון ודב סמט, **אלגברה ליניארית** (סדרה), הוצאת האוניברסיטה הפתוחה, 2003.

## קישורים חיצוניים

* 
* אורי לירון, "לוגו כיום: חזון ומציאות", **[[מעשה חושב (איל"א)|מעשה חושב]]**, אפריל 1986

## הערות שוליים

קטגוריה:מתמטיקאים ישראלים
קטגוריה:חוקרי חינוך ישראלים
קטגוריה:סגל הטכניון - מכון טכנולוגי לישראל
קטגוריה:בעלי תואר דוקטור מהאוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:אישים הקבורים בניר דוד
קטגוריה:ישראלים שנולדו ב-1938
קטגוריה:ישראלים שנפטרו ב-2023
אגאטה דה סוזה

**אגאטה דה סוזה** (בפורטוגזית: **Agate de Sousa**; נולדה ב-5 ביוני 2000) היא אתלטית פורטוגזית ילידת סאו טומה ופרינסיפה, אלופת עולם באולם (טורון 2026), זוכת מדליית ארד באליפות אירופה (רומא 2024) ואלופת אוניברסיאדה (ריין-רוהר 2025) בקפיצה לרוחק.

## ביוגרפיה
דה סוזה נולדה בסאו טומה ופרינסיפה וייצגה את מולדתה עד 16 במאי 2024. שיאה האישי בקפיצה לרוחק, 7.03 מטר, מהווה גם את שיא סאו טומה ופרינסיפה. בשנת 2019 עברה לפורטוגל והחלה להתחרות תחת פדרציית האתלטיקה הפורטוגזית כספורטאית זרה.בשנת 2021 נודע לה כי לא תוכל לעזוב את פורטוגל על-מנת להתחרות בתחרויות בין-לאומיות, מכיוון שלא תוכל לחזור למדינה, בשל אי-היותה אזרחית פורטוגלית. בשנת 2023 החלה תהליך של התאזרחות בפורטוגל, וב-17 במאי 2024 קיבלה אזרחות פורטוגלית.

### 2024
#### מדליית ארד באליפות אירופה
באליפות אירופה שנערכה ברומא שבאיטליה ביוני זכתה במדליית ארד בקפיצה לרוחק בתוצאה של 6.91 מטר, אחרי מלאיקה מיהמבו מגרמניה (7.22 מטר) ולאריסה יאפיקינו מאיטליה (6.94 מטר).

באולימפיאדת פריז שנערכה באוגוסט סיימה במקום 24 בקפיצה לרוחק בתוצאה של 6.34 מטר.

### 2025
#### אלופת אוניברסיאדה
באוניברסיאדת ריין-רוהר שנערכה ביולי זכתה במדליית זהב בקפיצה לרוחק בתוצאה של 6.70 מטר.

באליפות העולם שנערכה בטוקיו שביפן בספטמבר סיימה במקום שישי בקפיצה לרוחק בתוצאה של 6.67 מטר.

### 2026
#### אלופת עולם באולם
באליפות העולם באולם שנערכה בטורון שבפולין במרץ זכתה במדליית זהב בקפיצה לרוחק בתוצאה של 6.92 מטר, לפני לאריסה יאפיקינו (6.87 מטר) ונטליה לינארס מקולומביה (6.80 מטר).

## שיאים אישיים
### אצטדיון
* קפיצה לרוחק: 7.03 מטר (2023), **שיא סאו טומה ופרינסיפה**

### אולם
* קפיצה לרוחק: 6.97 מטר (2026)

## קישורים חיצוניים

## הערות שוליים

קטגוריה:קופצות לרוחק
קטגוריה:אתלטיות פורטוגזיות
קטגוריה:אתלטיות באולימפיאדת פריז (2024)
קטגוריה:אלופות עולם באתלטיקה
קטגוריה:פורטוגזים שנולדו ב-2000
קטגוריה:ילידות 2000
קטגוריה:ספורטאים מסאו טומה ופרינסיפה
קטגוריה:אלופות האוניברסיאדה: אתלטיות
סאלי סאר (אתלטית)

**סאלי סאר** (בצרפתית: **Saly Sarr**; נולדה ב-14 באוקטובר 2002) היא אתלטית סנגלית, זוכת מדליית ארד באליפות עולם באולם (טורון 2026) ואלופת אפריקה (דואלה 2024) בקפיצה משולשת.

## ביוגרפיה
### 2022
#### סגנית אלופת אפריקה
באליפות אפריקה שנערכה בסנט פייר שבמאוריציוס ביוני זכתה במדליית כסף בקפיצה משולשת בתוצאה של 13.42 מטר.

### 2023
#### אלופת המשחקים הפרנקופוניים
במשחקים הפרנקופוניים שנערכו בקינשאסה שברפובליקה הדמוקרטית של קונגו באוגוסט זכתה במדליית זהב בקפיצה משולשת בתוצאה של 14.00 מטר.

### 2024
#### מדליית ארד במשחקי אפריקה
במשחקי אפריקה שנערכו באקרה שבגאנה במרץ זכתה במדליית ארד בקפיצה משולשת בתוצאה של 13.60 מטר.

#### אלופת אפריקה
באליפות אפריקה שנערכה בדואלה שבקמרון ביוני זכתה במדליית זהב בקפיצה משולשת בתוצאה של 14.06 מטר.

באולימפיאדת פריז שנערכה באוגוסט סיימה במקום 17 בקפיצה משולשת בתוצאה של 13.96 מטר.

### 2025
באליפות העולם שנערכה בטוקיו שביפן בספטמבר סיימה במקום שישי בקפיצה משולשת בשיא אישי חדש של 14.55 מטר.

### 2026
#### מדליית ארד באליפות עולם באולם
באליפות העולם באולם שנערכה בטורון שבפולין במרץ זכתה במדליית ארד בקפיצה משולשת בשיא אישי חדש של 14.70 מטר, אחרי ליאניס פרז מקובה (14.95 מטר) ויולימאר רוחאס מוונצואלה (14.86 מטר).

## שיאים אישיים
### אצטדיון
* קפיצה משולשת: 14.55 מטר (2025)

### אולם
* קפיצה משולשת: 14.70 מטר (2026)

## קישורים חיצוניים

## הערות שוליים

קטגוריה:קופצות משולשת
קטגוריה:אתלטיות
קטגוריה:נשים סנגליות
קטגוריה:קופצות משולשת באולימפיאדת פריז (2024)
קטגוריה:ילידות 2002
מגפת החצבת בפיג'י

[300px|ממוזער|שמאל|[מפה|מפת פיג'י משנת 1899]]
**מגפת החצבת בפיג'י** הייתה מגפה קטלנית של חצבת שפרצה בשנת 1875 באיי פיג'י. המגפה גרמה למותם של כ-40 אלף מתוך 150 אלף תושבי האיים. היקף המגפה וחומרתה נבעו מהעובדה שלאוכלוסייה המקומית לא הייתה שום חסינות מפני המחלה.

## המגפה
בשנת 1874 נחתם הסכם בין מנהיגי האיים (שנודעו אז בשם "איי הקניבלים") לבין האימפריה הבריטית על הסתפחות האיים אליה. האימפריה הבריטית שלטה אז באוסטרליה, שהייתה קרובה יחסית לפיג'י (מרחק של 19 ימי הפלגה).

מעט לאחר חתימת ההסכם הוזמן מנהיג האיים הצ'יף קאקובאו  אל העיר סידני שבאוסטרליה כדי להשתתף בחגיגה לרגל ההסכם.

במהלך ביקורו של הצ'יף ופמלייתו בסידני, בדצמבר 1874, התחוללה שם מגפת חצבת. הקבוצה התארחה בעיר כשבוע ויצאה בהפלגה לדרכה חזרה. היא הגיעה לבירת פיג'י לבוקה ב-12 בינואר 1875.

בדרך חזרה הראו שניים מאנשי הקבוצה סימנים של הידבקות בחצבת, ואפשר שהיו בה נדבקים נוספים. למרות זאת לא הניפה האונייה את דגל המגפה, כפי שהיה נהוג אז. נוסעיה לא הוכנסו להסגר של 40 יום כמקובל וירדו לחוף ללא כל בידוד.

זמן קצר לאחר מכן, ב-22 בינואר, נערכה בלבוקה פגישה של ראשי 69 השבטים בפיג'י. היא נועדה לחיזוק התמיכה בשלטון הבריטי באיים. תוצאת הפגישה הייתה הפצת המחלה בין המשתתפים על ידי מי שנדבקו בה אך טרם הפגינו סימפטומים שלה. לאחר הפגישה חזרו משתתפיה לקהילותיהם והפיצו בה את המחלה.

התוצאה הייתה הרסנית, שכן עד אותה עת היו איי פיג'י מבודדים למדי מהשפעת האימפריות הקולוניאליות ואוכלוסייתם לא נחשפה למחלות זיהומיות, וחצבת בכלל זה. על כן היו תושבי האיים נטולי חסינות למחלה באופן מוחלט. מצב זה היווה דוגמה לתופעה של **מגפה באוכלוסייה חסרת חסינות** (virgin soil epidemic) .

בתוך מספר חודשים התפשטה החצבת כמעט לכל רחבי האיים. מפברואר ועד יוני היה חולי המוני והסדר החברתי באוכלוסייה קרס, שכן לא היה ביישובים מי שיטפל בחולים ויספק מזון. פרצו רעב ומחלות נוספות. בסך הכל מתו מהמחלה כ-40 אלף איש – יותר מרבע מתושבי פיג'י. המצב הקטסטרופלי גרם לתושבים לחשוב שבריטניה מנסה להשמיד אותם. התחולל מרד ותושבים רבים עזבו את הנצרות לטובת מסורות מקומיות, לרבות אלימות וקניבליזם.

## לאחר המגפה
ויקטוריה מלכת בריטניה הורתה על חקירת האירוע. עם זאת, רופאים רבים במערב הסבירו את המגפה ותוצאותיה ב"נחיתות גנטית" של האוכלוסייה המקומית.

האסון הוביל לשינוי פני הדמוגרפיה בפיג'י. האבדות הכבדות בנפש הביאו לייבוא לאיים של עובדים זרים רבים, בעיקר מהודו. הם השתלבו באוכלוסייה המקומית, אך נוכחותם הוסיפה למתחים אתניים וציבוריים באיים, הנוכחים בהם גם היום.

בעקבות המגפה הקימה בריטניה בית ספר לרפואה בפיג'י, כדי להכשיר בה רופאים.

בהווה, בעקבות שימוש בחיסון, אין החצבת נוכחת בפיג'י כלל.

## קישורים חיצוניים
* חצבת באיי הקניבלים: איך ביקור דיפלומטי הוביל לאסון אפידמיולוגי – החודש לפני 150 שנה, **חיידקים, נגיפים, ושאר "ירקות" – בלוג של ביולוג – ד"ר דרור בר-ניר**, 11.1.2025

## הערות שוליים

חצבת בפיג'י
קטגוריה:פיג'י: היסטוריה
קטגוריה:אוסטרליה: היסטוריה
קטגוריה:1875
רוברט ארצ'ר קופר

**רוברט ארצ'ר קופר** (באנגלית: **Robert Archer Cooper**; ) היה פוליטיקאי אמריקאי מקרוליינה הדרומית, איש המפלגה הדמוקרטית, שכיהן כחבר בית הנבחרים של קרוליינה הדרומית בשנים 1901–1905, כמושל קרוליינה הדרומית ה-93 בשנים 1919–1922, וכשופט בבית המשפט הפדרלי של מחוז פוארטו ריקו בשנים 1934–1947.
## ראשית חייו
רוברט ארצ'ר קופר נולד בעיירה ווטרלו שבמחוז לורנס שבקרוליינה הדרומית, כבנם של הנרי אדיסון קופר ושל אליזבת א. (לבית ג'ונס) קופר. הוא למד לתואר במשפטים במכון הפוליטכני  בסאן חרמן שבפוארטו ריקו. ב-1898 הוא התקבל ללשכת עורכי הדין של קרוליינה הדרומית ועסק במקצוע במחוז לורנס.
## קריירה פוליטית
ב-1900 נבחר קופר לבית הנבחרים של קרוליינה הדרומית, וכיהן בו עד 1905, אז הוא נבחר כתובע במחוז השיפוטי השמיני של קרוליינה הדרומית. ב-1918 הוא נבחר מבלי שניצבו מולו יריבים כמושל קרוליינה הדרומית ה-93. הוא המשיך את המדיניות הפרוגרסיבית של קודמו ריצ'רד אירווין מנינג השלישי כשחוקק חוקי עבודה חדשים, הנהיג שנת לימודים של שבעה חודשים, קבע חוק חינוך חובה, הרחיב את השירות הרפואי, ושיפר את כבישי המדינה. יוזמות אלו מומנו על ידי אכיפת חוקי המס הקיימים באופן הדוק יותר והערכה מחדש של רכוש המדינה. ב-1920 נבחר קופר לתקופת כהונתו השנייה כמושל.

ב-1922 התפטר קופר מכהונתו כדי לקבל מינוי למועצת ההלוואות הפדרליות לחקלאים , תפקיד בו הוא שימש חמש שנים. לאחר מכן הוא שב לעיסוקו בעריכת דין, אך נקרא על ידי הנשיא פרנקלין דלאנו רוזוולט לשמש כיועץ הכללי לתאגיד אשראי הסחורות . ב-1934 מינה רוזוולט את קופר כשופט בבית המשפט הפדרלי של מחוז פוארטו ריקו, כשבמהלך תקופת כהונתו על כס השיפוט הוא ישב בראש ההרכב במשפט ההמרדה של פדרו אלביסיו קמפוס  ושל שמונה חברים נוספים בקבוצה הלאומנית שלו הקאדטים של הרפובליקה . יום לאחר שקופר דן את הנאשמים למאסר בבית סוהר באטלנטה, נעשה ניסיון התנקשות בלתי מוצלח בו. הוא כיהן בבית המשפט בפוארטו ריקו עד 1947.
## חיים אישיים
ב-1899 נשא קופר לאישה את מיימי יוג'יניה מאקן, ולשניים נולדה בת אחת. מיימי נפטרה ב-1914, וב-1917 נישא קופר בשנית לדורקאס ריי קאלמס, ולהם נולד בן אחד.

רוברט ארצ'ר קופר נפטר במחוז גרינוויל שבקרוליינה הדרומית ב-7 באוגוסט 1953. הוא נטמן בבית הקברות של לורנס.

ביתו של קופר בלורנס נכלל באזור ההיסטורי סאות' הרפר , וב-1986 הוכנס אל המרשם הלאומי של מקומות היסטוריים.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1430-1431.


## קישורים חיצוניים

* רוברט ארצ'ר קופר באתר אגודת המושלים הלאומית 
* רוברט ארצ'ר קופר באתר The Political Graveyard 
* 

## הערות שוליים

קטגוריה:אמריקאים ילידי קרוליינה הדרומית
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:שופטי בתי המשפט הפדרליים המחוזיים של ארצות הברית
קטגוריה:חברי האספה הכללית של קרוליינה הדרומית
קטגוריה:עורכי דין אמריקאים במאה ה-19
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1874
קטגוריה:אמריקאים שנפטרו ב-1953
וילסון גודפרי הארווי

**וילסון גודפרי הארווי הבן** (באנגלית: **.Wilson Godfrey Harvey Jr**; ) היה פוליטיקאי אמריקאי מקרוליינה הדרומית, איש המפלגה הדמוקרטית, שכיהן כסגן מושל המדינה החל מינואר 1921, ומתוקף תפקידו זה, כאשר התפטר המושל רוברט ארצ'ר קופר במאי 1922 כדי לכהן בתפקיד בממשל הפדרלי, הושבע הארווי במקומו וכיהן בשארית תקופת כהונתו המתוכננת של קופר עד ינואר 1923.
## ראשית חייו
וילסון גודפרי הארווי נולד בצ'ארלסטון שבקרוליינה הדרומית, כבנם של וילסון גודפרי הארווי האב ושל קורנליה ג'וליה אלברידג' הארווי. הוא למד בבית הספר התיכון של צ'ארלסטון עד גיל 16, ואז נשר מהלימודים כדי לעבוד כפקיד בעיתון The News and Courier . חמש שנים לאחר מכן  הוא היה למנהל של עיתון אחר בצ'ארלסטון, World and Budget. בהראותו נטייה לתחום העסקי, היה הארווי מעורב גם בניהול חברת שידור ובבנק אנטרפרייז של צ'ארלסטון.
## קריירה פוליטית
בשנים 1903 שימש הארווי כחבר במועצת העיר צ'ארלסטון, וב-1910 כיהן כראש העיר הזמני.

ב-1920 נבחר הארווי כסגן מושל קרוליינה הדרומית ה-70. במאי 1922 התפטר המושל רוברט ארצ'ר קופר מתפקידו כדי לקבל מינוי במועצת ההלוואות הפדרליות לחקלאים, ומתוקף תפקידו כסגן המושל, הושבע הארווי כמושל קרוליינה הדרומית ה-94 וכיהן עד תום תקופת כהונתו המתוכננת של קופר בינואר 1923. כמושל הוא המשיך במדיניות של קודמיו, קופר וריצ'רד אירווין מנינג השלישי, כשיזם סטנדרטים גבוהים בתחום החינוך והעדפת השימוש בבטון לסלילת כבישים.
## שנותיו האחרונות
לאחר תום כהונתו כמושל, שב הארווי למגזר הפרטי. הוא ניהל מספר חברות ביטוח. בהמשך שנת סיום כהונתו כמושל, הוא הוכרז כפושט רגל לאחר שהבנק שבראשו עמד קרס. ב-1924 הוא נשפט וזוכה על האשמות בהונאה לאחר שהמשיך לקבל פיקדונות על אף שידע על מצב הבנק.
## חיים אישיים
ב-1894 נשא הארווי לאישה את מרי פרנקלין, ולשניים נולדו שלושה ילדים. לאחר מותה של מרי ב-1911, נישא הארווי בשנית ב-1914 למרגרט וורינג, ולשניים לא נולדו ילדים.

וילסון גודפרי הארווי נפטר בטמפה, פלורידה ב-7 באוקטובר 1932. הוא נטמן בבית הקברות מגנוליה שבצ'ארלסטון.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1431.


## קישורים חיצוניים
* וילסון גודפרי הארווי באתר אגודת המושלים הלאומית 
* וילסון גודפרי הארווי באתר The Political Graveyard 
* 

קטגוריה:אמריקאים ילידי קרוליינה הדרומית
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי קרוליינה הדרומית
קטגוריה:אמריקאים שנולדו ב-1866
קטגוריה:אמריקאים שנפטרו ב-1932
לירון

קטגוריה:שמות משפחה עבריים
קטגוריה:שמות פרטיים לגברים ולנשים
קטגוריה:שמות פרטיים עבריים
עמית גל

**עמית גל** (נולד ב-1982) הוא מנהל ישראלי המשמש כראש רשות שוק ההון, ביטוח וחיסכון במשרד האוצר.

## ביוגרפיה
גל הוא בעל תואר ראשון במתמטיקה וכלכלה מאוניברסיטת תל אביב, ובעל תואר שני במנהל עסקים עם התמחות בחשבונאות ובמימון בבית הספר לניהול של אוניברסיטת תל אביב.

ב-2006 החל את דרכו המקצועית ושימש כאנליסט בחברת דירוג האשראי הבינלאומית S&P Global.

ב-2009 הצטרף לקבוצת הראל ביטוח ופיננסים כאנליסט לניהול סיכונים. ב-2011 עבר לקבוצת כלל ביטוח, שם שימש כראש תחום ניהול סיכונים ארגוני, סיכוני ביטוח והטמעת משטר ההון Solvency II .

ב-2019 עבר למגזר הציבורי ומונה לסגן בכיר לממונה ברשות שוק ההון, ביטוח וחיסכון בתחומי ניהול סיכונים וטכנולוגיות מידע.בתפקיד זה היה אחראי בין היתר על תחומי ביטוח משנה, יציבות, דרישות הון וסיכוני סייבר.

באוקטובר 2022 מינה שר האוצר אביגדור ליברמן את גל לממלא מקום הממונה על שוק ההון. במסגרת תפקידו זה קידם גל צעדים רבים, בהם יישום רפורמת הבנקאות הפתוחה, פרסום רפורמה מקיפה בתחום ביטוחי הרכב, מינוי מנהל מורשה בחברת סלייס גמל, יישום הרפורמה בביטוחי בריאות, חיזוק התשתית למאבק בהון השחור, מניעת קריסת הביטוח הסיעודי ופרסום הוראות השבה של דמי ביטוח ודמי ניהול למבוטחים ולחוסכים.

ביוני 2024 החליט שר האוצר בצלאל סמוטריץ' למנות את גל באופן קבוע לממונה על שוק הון.

גל נשוי ואב ל-1, מתגורר בתל אביב.

## קישורים חיצוניים

## הערות שוליים

קטגוריה:הממונים על שוק ההון, ביטוח וחסכון
קטגוריה:מנהלים ישראלים
קטגוריה:בוגרי אוניברסיטת תל אביב
קטגוריה:ישראלים שנולדו ב-1982
אקסלינה יוהנסון

**אקסלינה אלין סיגנה יוהנסון** (בשוודית: **Axelina Elin Signe Johansson**; נולדה ב-20 באפריל 2000) היא אתלטית שוודית, זוכת מדליית ארד באליפות עולם באולם (טורון 2026) ואלופת אוניברסיאדה (ריין-רוהר 2025) בהדיפת כדור ברזל.

## ביוגרפיה
### 2021
#### מדליית ארד באליפות אירופה עד גיל 23
באליפות אירופה עד גיל 23 שנערכה בטאלין שבאסטוניה ביולי זכתה במדליית ארד בהדיפת כדור ברזל בתוצאה של 17.85 מטר.

### 2022
באליפות העולם שנערכה ביוג'ין שבאורגון, ארצות הברית, ביולי, סיימה במקום 12 בהדיפת כדור ברזל בתוצאה של 17.60 מטר.

באליפות אירופה שנערכה במינכן שבגרמניה באוגוסט סיימה במקום שביעי בהדיפת כדור ברזל בתוצאה של 18.04 מטר.

### 2023
באליפות העולם שנערכה בבודפשט שבהונגריה באוגוסט סיימה במקום 13 בהדיפת כדור ברזל בתוצאה של 18.57 מטר.

### 2024
באליפות העולם באולם שנערכה בגלאזגו שבממלכה המאוחדת במרץ סיימה במקום שמיני בהדיפת כדור ברזל בתוצאה של 18.68 מטר.

באולימפיאדת פריז שנערכה באוגוסט סיימה במקום עשירי בהדיפת כדור ברזל בתוצאה של 18.03 מטר.

### 2025
#### אלופת אוניברסיאדה
באוניברסיאדת ריין-רוהר שנערכה ביולי זכתה במדליית זהב בהדיפת כדור ברזל בתוצאה של 18.45 מטר.

באליפות העולם שנערכה בטוקיו שביפן בספטמבר סיימה במקום 13 בהדיפת כדור ברזל בתוצאה של 18.29 מטר.

### 2026
#### מדליית ארד באליפות עולם באולם
באליפות העולם באולם שנערכה בטורון שבפולין במרץ זכתה במדליית ארד בהדיפת כדור ברזל בשיא שוודיה חדש של 19.75 מטר, אחרי צ'ייס אילי מארצות הברית (20.14 מטר) ושרה מיטון מקנדה (19.78 מטר).

## שיאים אישיים
* הדיפת כדור ברזל: 19.75 מטר (2026), **שיא שוודיה**

## קישורים חיצוניים

## הערות שוליים

קטגוריה:אתלטיות שוודיות
קטגוריה:הודפות כדור ברזל
קטגוריה:אתלטיות באולימפיאדת פריז (2024)
קטגוריה:אלופות האוניברסיאדה: אתלטיות
קטגוריה:שוודים שנולדו ב-2000
קטגוריה:ילידות 2000
סוצ'יגל

**סוצ'יגל** (מונגולית מודרנית: **Сочигэл**, רוסית: **Сочихэл**, סינית (מופשטת): **速赤格勒**) הייתה אישה זוטרה או פילגש של יסוגיי, ראש הקונפדרציה חמאג מונגול  ואביו של ג'ינגיס חאן. ילדיה של סוצ'יגל היו אחיו למחצה של ג'ינגיס חאן, וביניהם בגטר ובלגוטאי; האחרון הפך לאחד מיועציו של ג'ינגיס חאן.

## ביוגרפיה
מעט מאוד ידוע על ראשית חייה של סוצ'יגל עד שנישאה או הפכה לפילגש של יסוגיי. לדברי האנתרופולוג ג'ק ודרפורד, סוצ'יגל כבר הייתה מבוססת בביתו של יסוגיי לפני הגעת הואלון, אותה חטף מארוסה. עם זאת, הואלון הפכה במהרה לאשתו הראשית, מה שאומר שילדיה, ולא ילדיה של סוצ'יגל, יהפכו ליורשיו. בין ילדיה של הואלון נמנו טמוג'ין - ג'ינגיס חאן לעתיד, כסאר , חאצ'יון ובתה טמולון.

בשנת 1171 יסוגיי מת וחסידיו נטשו את סוצ'יגל, הואלון וילדיהן, גירשו אותם מבתיהן וגירשו את כל בהמותיהן. במשך מספר שנים, חיו האלמנות עם ילדיהן בעוני מוחלט, נדדו בערבות, ניזונו משורשים, ציד ודגים. בתנאים אלה, הילדים לא הסתדרו זה עם זה, מה שהוביל לרצח בגטר על ידי אחיו למחצה טמוג'ין וכסאר, לאחר שבגטר ובלגוטאי גנבו מהם דג.

השפעת חטיפתה של הואלון על ידי יסוגיי שנים קודם לכן המשיכה להשפיע על המשפחות. בסביבות שנת 1184, שלוש מאות חיילים משבט מרקיט  תקפו את מחנהם וסוצ'יגל, ארוסתו של טמוג'ין בורטה, ומשרתת, חואחצ'ין, נחטפו כנקמה. טמוג'ין אסף כוח כדי להציל במיוחד את בורטה. כאשר כל הנשים נמצאו, סוצ'יגל סירבה לחזור איתם ונמלטה לטייגה. בנה בלגוטאי כעס על מעשיה והעניש את אנשי מרקיט בכך שהורה על הריגת כל הלוחמים שביצעו את הפשיטה והחרימו את נשותיהם ובנותיהם, ואילץ אותן להפוך לפילגשות או למשרתות.

שלא כמו הואלון, שמה של סוצ'יגל אינו מוזכר ב"". האתנולוג לב גומיליוב האמין שסוצ'יגל לא חזרה עם טמוג'ין משום שבגדה בו ובשאר המשפחה. גומיליוב האמין שסוצ'יגל סייעה למרקיטים ואפשרה להם למצוא את המחנה, וכן העדיפה את בעלה החדש בן שבט המרקיט.

## הערות שוליים

קטגוריה:נשים מונגוליות
קטגוריה:האימפריה המונגולית
אריק פורטיו

**אריק חוסואה פורטיו רודריגס** (בספרדית: **Erick Josué Portillo Rodríguez**; נולד ב-5 באוקטובר 2000) הוא אתלט מקסיקני, סגן אלוף עולם באולם (טורון 2026) בקפיצה לגובה.

## ביוגרפיה
### 2019
#### מדליית ארד באליפות אמריקה הצפונית, אמריקה המרכזית והקריביים עד גיל 23
באליפות אמריקה הצפונית, אמריקה המרכזית והקריביים עד גיל 23 שנערכה בקרטרו שבמקסיקו ביולי זכה במדליית ארד בקפיצה לגובה בתוצאה של 2.22 מטר.

#### אלוף פאן-אמריקה עד גיל 20
באליפות פאן-אמריקה עד גיל 20 שנערכה בסן חוסה שבקוסטה ריקה בהמשך זכה במדליית זהב בקפיצה לגובה בתוצאה של 2.18 מטר.

### 2021
#### אלוף המשחקים הפאן-אמריקאיים לנוער
במשחקים הפאן-אמריקאיים לנוער שנערכו בקאלי שבקולומביה בדצמבר זכה במדליית זהב בקפיצה לגובה בתוצאה של 2.21 מטר.

### 2023
באליפות העולם שנערכה בבודפשט שבהונגריה באוגוסט סיים במקום 28 בקפיצה לגובה בתוצאה של 2.18 מטר.

במשחקים הפאן-אמריקאיים שנערכו בסנטיאגו דה צ'ילה שבצ'ילה בנובמבר סיים במקום שמיני בקפיצה לגובה בתוצאה של 2.18 מטר.

### 2024
באולימפיאדת פריז שנערכה באוגוסט סיים במקום 15 בקפיצה לגובה בתוצאה של 2.20 מטר.

### 2025
באליפות העולם שנערכה בטוקיו שביפן בספטמבר סיים במקום 18 בקפיצה לגובה בתוצאה של 2.21 מטר.

### 2026
#### סגן אלוף עולם באולם
באליפות העולם באולם שנערכה בטורון שבפולין במרץ זכה במדליית כסף בקפיצה לגובה בשיא אישי חדש של 2.30 מטר, אחרי אולג דורושצ'וק מאוקראינה (2.30 מטר) ולפני ריימונד ריצ'רדס מג'מייקה ווו סאנג-הייוק מקוריאה הדרומית (2.26 מטר).

## חיים אישיים
אחיו הצעיר, חאיר פורטיו , גם הוא קופץ לגובה.

## שיאים אישיים
### אצטדיון
* קפיצה לגובה: 2.27 מטר (2024)

### אולם
* קפיצה לגובה: 2.30 מטר (2026)

## קישורים חיצוניים

## הערות שוליים

קטגוריה:קופצים לגובה
קטגוריה:אתלטים מקסיקנים
קטגוריה:אתלטים באולימפיאדת פריז (2024)
קטגוריה:מקסיקנים שנולדו ב-2000
מטביי פונומרנקו

**מטביי רוסלנוביץ' פונומרנקו** (; נולד ב-11 בינואר 2006 הוא כדורגלן אוקראיני המשחק בעמדות החלוץ בדינמו קייב ובנבחרת אוקראינה.

## קריירה
פונומרנקו גדל במחלקת הנוער של קבוצת הצמרת האוקראינית דינמו קייב. בשנת 2023 עלה לקבוצה הבוגרת. זכה עם קבוצתו באליפות אוקראינה בעונת 2024/2025. 

## נבחרת
פונומרנקו שיחק בכל שכבות הגיל של הנבחרות הלאומיות של אוקראינה. בשנת 2024 השתתף באליפות אירופה עד גיל 19 - נטל חלק בשניים מתוך ארבעת משחקי הנבחרת בטורניר והבקיע שער אחד.

בנבחרת הלאומית של אוקראינה משחק פונומרנקו מאז שנת 2026. משחקו הראשון במדי הנבחרת היה משחק מול  במסגרת מוקדמות מונדיאל 2026 ב-26 במרץ 2026. במשחק זה הבקיע גם את שערו הראשון בנבחרת. 

## קישורים חיצוניים

קטגוריה:חלוצי כדורגל אוקראינים
קטגוריה:קייב: כדורגלנים
קטגוריה:כדורגלני דינמו קייב
קטגוריה:כדורגלני זוריה לוהנסק
קטגוריה:כדורגלני נבחרת אוקראינה
קטגוריה:ילידי 2006
גורזה

**גורזה** (באזרית: **Gürzə**) הוא מאכל כיסונים מהמטבח האזרבייג'ני, הנחשב לחלק מהמטבח הלאומי של אזרבייג'ן.

הגורזה מורכב מעיגולי בצק דקים (כ-1 מ"מ עובי וכ-5 ס"מ קוטר), אשר ממולאים בתערובת של בשר כבש ובצל, שעוברים טיגון ומבושלים.

לאחר הבישול מסננים את הכיסונים, מתבלים ומגישים לצד יוגורט או שמנת חמוצה ולעיתים מוסיפים קינמון.

מלבד הגרסה הבסיסית, קיימת גרסה בה מגישים את כיסוני הגורזה בתוך מרק עם פטרוזיליה קצוצה, חומץ ושום.

מקור השם מיוחס לצורת הקיפול של הבצק, המזכירה את הדוגמה שעל עור הנחש.

## ראו גם
* ג'יאוזי
* באוזי
* פלמני
* מנטו
* חינקלי
* שיאולונגבאו

## קישורים חיצוניים

* כיסוני גורזה קווקזים, באתר TimeOut
* אוכל קווקזי: מה זה באמת, ולמה כולם מתבלבלים?, באתר Tania
* מה זה קורזה? מתכון שף מארק אלדרוב באתר Chef-prati
* קורזה - כיסונים שמשגעים את יהודי קווקז, באתר בלושה

## הערות שוליים

קטגוריה:המטבח האזרי
קטגוריה:המטבח הקווקזי
קטגוריה:כופתאות
קטגוריה:מאכלים לאומיים
Axis Bank

**אקסיס בנק** (באנגלית: **Axis Bank**) הוא מוסד פיננסי מוביל בהודו, הנחשב לאחד הבנקים הפרטיים הגדולים במדינה ומספק שירותים פיננסיים מגוונים ללקוחות פרטיים, עסקים וחברות ברחבי העולם.

המטה הראשי של הבנק נמצא בעיר מומבאי, מפעיל מעל 5800 סניפים וכספומטים, לצד פעילות בינלאומית הכוללת סניפים ונציגויות במדינות שונות כגון סינגפור, הונג קונג, איחוד האמירויות, סין, סרי לנקה ובריטניה.

## היסטוריה
הבנק נוסד בשנת 1993 תחת השם UTI Bank, כחלק מיוזמה של Unit Trust of India בשיתוף גופים פיננסיים ממשלתיים בהודו.

בשנת 2001 נבחנה אפשרות למיזוג עם Global Trust Bank, אולם המהלך לא אושר על ידי הבנק המרכזי של הודו ולא יצא לפועל.

בשנת 2006 החל הבנק להרחיב את פעילותו ופתח סניפים בסינגפור ובשאנגחאי ובהמשך גם בדובאי ובהונג קונג.

ב-30 ביולי 2007 מותג הבנק מחדש תחת השם Axis Bank.

בשנת 2013 הקים הבנק את חברת הבת Axis Bank UK בבריטניה.

בשנת 2023 רכש את חטיבת הבנקאות הקמעונאית של סיטיגרופ בהודו, במהלך שהרחיב את פעילותו בתחום הבנקאות הקמעונאית.

בשנת 2025 חתם הבנק על שיתוף פעולה עם חברת ג'יי פי מורגן צ'ייס במטרה לספק פלטפורמת תשלומים בדולרים בזמן אמת ללקוחות עסקיים בהודו.

## ראו גם
* טרג'אני ואקיל
* סטייט בנק אוף אינדיה
* אקסים בנק

## קישורים חיצוניים

*  

* מניית בנק אקסיס, באתר Investing

## הערות שוליים

קטגוריה:הודו: בנקים
אברהם נוידא

**אברהם נוידא** (בגרמנית: **Abraham Neuda**; 1812 - 22 בפברואר 1854) היה רב יהודי-אוסטרי.

## ביוגרפיה
הוא היה בנו של רבי אהרן נוידא מלושטיצה, ואחיינו של רבי יעקב נאודה מלובניג (לומניץ), מוראביה. בשנת 1830 הוא החל ללמוד בישיבה במיקולוב, אצל הרב נחום טרייביטש. בזמן שהותו שם למד לימודי חול בסתר.

ב-1834 נפטר אביו, וקהילת לושטיצה, שמנתה 400 איש, בחרה בנוידא כיורשו. רבו, רבי נחום טרייביטש התנגד נחרצות למינוי, גם כיוון שהבחירה עקפה את סמכותו כרב המדינה למנות רבנים, וגם משום שנוידא אימץ מנהגים רפורמיים מסוימים, כמו נשיאת דרשות בגרמנית בבית הכנסת של לושטיצה. הוא הטיל וטו על ההחלטה, מה שהוביל להליכים משפטיים, אשר ננקטו על ידי שני הצדדים במשך שש שנים. ב-18 במאי 1841 נוידא נבחן על ידי ועדה של שלושה רבנים (טרייביטש, הרב יוסף פיילבוגן מ-הולשוב וצבי הירש פאסל) וכומר קתולי אחד (פרדיננד פאשאב). למורת רוחו של טרייביטש נוידא עבר את הבחינה וכיהן כרב של לושטיצה עד מותו בטרם עת בשנת 1854. זמן קצר לאחר מכן, הממשלה ביטלה את זכותו של טרייביטש למנות רבנים.

### משפחתו
הוא נישא לפאני שמידל (1894-1819) אשר כתבה את ספרה המצליח "שעות התייחדות" שיצא שנה לאחר מותו.

לנוידא ולאשתו נולדו שלושה בנים: מוריץ (1917-1842), יוליוס (1859-1845) וגוטהולד (1918-1846). בנו מוריץ נוידא היה עיתונאי בעיתון נויה פרייה פרסה. נכדתו, בתו של מוריץ, לילי הלפרן נוידא (1941-1882) הייתה משוררת וסופרת אוסטרית שנרצחה בשואה. בנו גוטהולד נוידא היה הנספח המסחרי האוסטרו־הונגרי בקונסוליה האוסטרית בפורט-או-פרנס, האיטי.

נפטר בשנת 1854 ונקבר בבית הקברות היהודי בלושטיצה.

## יצירותיו
* "Eine Auswahl Gottesdienstlicher Vorträge, Gehalten in der Synagoge zu Loschitz" (וינה, 1845)
* "Die Nächstenliebe im Lichte der Gotteslehre", הדרשה שנמסרה ביום הראשון של פסח, 1847
* (ib. 1847); "Namen der Talmudisten" (ב"אוריינט, ליט" 1845, מס' 9 ואילך).

### בכתב יד
* "Die Namen der Farben in Bibel und Talmud";
* "Versuch einer Psychologie nach Anschauung des Talmuds";
* ו"Eine Gesch. der Juden in Mähren", קטעים מהם הופיעו ב עיתון "*Die Neue Zeit*" (וינה, 1867).

## הערות שוליים

קטגוריה:רבנים אוסטרים
קטגוריה:נפטרים ב-1854
קטגוריה:ילידי 1812
ארנב בלי אוזניים 2

**ארנב בלי אוזניים 2** (בגרמנית: **Keinohrhasen**) הוא סרט גרמני מ-2009 המהווה סרט המשך לארנב בלי אוזניים.

## עלילה
לודו דקר ואנה גוטזלובסקי גרים יחד., לודו מזניח את האחריות לבית שלו כנכנסת אליו שגרת היום יום, דבר שלא מוצא חן בעיני אנה, בעוד שהוא מוטרד מתלונותיה המתמידות. לודו נתקל בדיסקוטק במאהבתו לשעבר, וגם החבר לשעבר של אנה, ראלף, מגיע להתארח בדירתם לכמה ימים, והזוג מתמודד עם קנאה וספקות רציניים במערכת היחסים שלהם. אנה קוראת בסתר את ההודעות בטלפון של לודו, בעוד שהוא נתקל ב"רשימה", סיפור על מאהביה לשעבר של אנה - כולל ראלף.

לאחר מספר פרובוקציות, לודו מכה את ראלף במסעדה, ועוזב את אנה בכעס. אף על פי שהשניים עדיין דואגים זה לזה מאוד, כל אחד מהם שוכב עם אהוביהם לשעבר. ראלף מודה שהוא אף פעם לא הפסיק לאהוב את אנה, אך היא דוחה אותו ומספרת ללודו מה קרה. למרות שלודו בגד בה גם כן, הוא טוען בכעס שהיא עצמה אמרה לו שבניגוד לגברים, נשים לא באמת שוכבות עם מישהו בלי רגשות. אנה מתחננת בפניו שיחזור הביתה, אך הוא אומר לה שאין לו בית יותר, ועוזב.

בינתיים, חברו הטוב ביותר של לודו, מוריץ, מנסה נואשות להצליח יותר עם נשים, ומגיע למספר מצבים אבסורדיים. בסופו של דבר, הוא פוגש בחורה יפה מכורה למין בשם לאנה.

לאחר מספר שבועות, אנה מקבלת מכתב מלודו, שחזר למקום בו בילו את חופשתם המשותפת. הוא כותב שהוא נורא מתגעגע אליה, ושהוא רק רוצה לחזור אליה, להביא ילדים לעולם ולבלות איתה את חיין. אנה עוקבת אחריו ומוצאת אותו על חוף בודד, שם היא אומרת לו שהיא רוצה "לודו קטן" לפני שיוכלו לדבר על "אנה קטנה". בסופו של דבר, הם חוזרים הביתה יחד.

## קישורים חיצוניים

קטגוריה:סרטי המשך
קטגוריה:סרטי טיל שווייגר
קטגוריה:סרטי 2009
בלדר כספים

**בלדר כספים** (באנגלית: **Money** **Mule**) הוא אדם המעביר כספים שמקורם בפעילות בלתי חוקית, כגון הונאה, הלבנת הון, גניבה או עבירות סייבר, עבור גורם אחר.

בדרך כלל, השליח מקבל עמלה קטנה מתוך הסכום המועבר ולעיתים אינו מודע לכך שמדובר בכסף שמקורו בפשע.

## מאפיינים
בלדרי כספים משמשים גורמים עברייניים לצורך העברת כספים או סחורות, תוך הסתרת זהותם האמיתית והקטנת הסיכון להיתפס.

ההעברת הכסף יכולה להתבצע באמצעות העברה בנקאית, שירותי העברת כספים, משלוח פיזי של מזומן או סחורות ובהעברת כספים אלקטרונית ומטבעות מבוזרים.

### שימושים פליליים
בלדרי כספים משמשים להעברת כספים שמקורם בעבירות פישינג והונאות אינטרנט, הונאות מסחר מקוון והלבנת הון.

השימוש בשליחים מאפשר לפושעים להרחיק את עצמם מהפעולה הישירה ולהקשות על איתורם.

### סיכונים והשלכות
בלדרי כספים, גם אם פעלו ללא מודעות מלאה, עשויים להיחשב כמעורבים בפעילות פלילית ולהיות חשופים לחקירה פלילית, עונשי מאסר והקפאת חשבונות בנק.

## גיוס בלדרים
בלדרים מגויסים לרוב באמצעות האינטרנט, תוך התחזות להצעות עבודה ותפקידים לגיטימיים כגון מנהלי תיק פיננסי, גבייה ומנהל כספים.

לעיתים נעשה שימוש גם בקשרים אישיים או ברשתות חברתיות לצורך גיוס.

במקרים רבים, המועמדים מתבקשים לקבל כספים לחשבונם ולהעבירם הלאה לצד שלישי.

## קישורים חיצוניים
* ייתכן שמנסים להפוך אתכם ל"בלדרי כספים", ואתם אפילו לא יודעים מזה, באתר גלובס
* שימוש ב-Money Mules (בלדרי כספים) לצורך הלבנת הון, באתר משרד המשפטים

## הערות שוליים

קטגוריה:הלבנת הון
בארי קופר (פעיל חברתי)

**בארי קופר** (באנגלית: **Barry Cooper**; נולד ב-21 במאי 1969) הוא פעיל חברתי אמריקאי, קולנוען ולשעבר שוטר ביחידת סמים (נרקוטיקה) בטקסס. קופר נודע בשל המהפך המקצועי והאידאולוגי שעבר: משוטר מעוטר שנחשב לאחד המובילים בתחומו בטקסס, למבקר חריף של "מלחמה בסמים", החושף שחיתות משטרתית ופועל למען לגליזציה של קנאביס ורפורמה במערכת המשפט.

## ביוגרפיה וקריירה משטרתית
קופר נולד בקליפורניה ועבר עם משפחתו לטקסס בשנת 1979. בשנת 1989 החל את דרכו באכיפת החוק כמוקדן במחלקת המשטרה של גליידוואטר. בהמשך עבר למחלקת המשטרה בביג סנדי, שם אימן בעצמו כלב לזיהוי סמים והגיע להישגים יוצאי דופן במעצרי סמים ובתפיסות רכוש ומזומן.

בשל הצלחתו, גויס קופר לכוח המשימה היוקרתי של אגן הפרמיאן (Permian Basin Drug Task Force) במערב טקסס. במהלך הקריירה שלו היה מעורב ביותר מ-800 מעצרי סמים (מהם כ-300 פשעים חמורים), החרים יותר מ-50 כלי רכב ומיליוני דולרים במזומן ובנכסים, ועבד בשיתוף פעולה עם סוכנויות פדרליות דוגמת המנהל לאכיפת הסמים (DEA) וה-FBI.

בשנת 1998 פרש מהשירות המשטרתי על רקע תסכול מפוליטיקה מקומית ותביעה משפטית בנוגע לחיפוש שערך.

## השינוי האידאולוגי ואקטיביזם
לאחר פרישתו, החל קופר לשנות את תפיסתו בנוגע למדיניות הסמים בארצות הברית, תוך שהוא מציין כי מצפונו העיק עליו כשראה אזרחים לא אלימים נשלחים לכלא. בשנת 2005 עבר ביתו פשיטה משטרתית בעקבות סכסוך משמורת, אירוע שבו נפגעה בתו והמחיש לו באופן אישי את הטראומה הכרוכה בפעילות משטרתית אגרסיבית.

בשנת 2006 השיק קופר את סדרת סרטי ההדרכה "Never Get Busted Again". בסדרה זו לימד קופר אזרחים כיצד להימנע ממעצרים, כיצד להסתיר קנאביס וחשף שיטות שבהן שוטרים גורמים לכלבי גישוש לתת "התרעות שווא". הסדרה זכתה לתפוצה רחבה (מעל 50,000 עותקים) אך עוררה זעם רב בקרב גורמי אכיפה שראו בו בוגד.

## פרויקט KopBusters
ממוזער|סיפורו האישי של בארי קופר
קופר הקים את פרויקט "KopBusters", שנועד לחשוף שוטרים המבצעים עבירות או משקרים כדי להשיג צווי חיפוש. בשנת 2008 ביצע מבצע עוקץ באודסה, טקסס, שבו הטמין מלכודת למשטרה בבית שבו הוצבו עצי אשוח במקום מריחואנה. המבצע הוכיח כי שוטרים שיקרו בתצהיר לבית המשפט, ובעקבותיו שוחררה מהכלא יולנדה מאדן, שהופללה קודם לכן על ידי אותם שוטרים.

## גלות וחזרה לפעילות
בעקבות רדיפה משטרתית ופשיטות חוזרות על ביתו, עזבו קופר ומשפחתו את ארצות הברית בשנת 2011 וחיו בגלות בברזיל ובהפיליפינים. בשנת 2025 חזר קופר למרכז הבמה הציבורית עם צאת הסדרה הדוקומנטרית "!Never Get Busted", בבימויו של דייוויד אנתוני נגו, שהוקרנה בבכורה בפסטיבל הסרטים סאנדנס. הסדרה מתעדת את סיפור חייו ואת מאבקו במדיניות הסמים האמריקאית. קופר חזר לארצות הברית לראשונה מזה 13 שנים לרגל הקרנת הבכורה.

## פילוסופיה פוליטית
קופר תומך בליברטריאניזם ובלגליזציה מלאה של קנאביס. הוא מבקר בחריפות את שיטת חילוט הנכסים האזרחי (Civil Asset Forfeiture) וטוען כי היא מתמרצת שוטרים לבצע מעצרים מסיבות כלכליות. בנוסף, הוא מקדם את הרעיון של "ביטול מושבעים" (Jury Nullification) כאמצעי למאבק בחוקי סמים בלתי צודקים.

## הערות שוליים

קטגוריה:פעילים חברתיים אמריקאים
קטגוריה:שוטרים אמריקאים
קטגוריה:סמים
קטגוריה:משטרה
קטגוריה:ילידי 1969
קפה ביצים

**קפה ביצים** (בווייטנאמית: **Cà phê trứng**) הוא משקה וייטנאמי העשוי מקפה עם קרם המבוסס על חלמוני ביצה ונחשב לפופולרי ברחבי וייטנאם.

המשקה מורכב מקפה חם או קר, שמעליו קצף סמיך ומתוק המבוסס על חלמוני ביצה מוקצפים עם סוכר וחלב מרוכז.

המשקה מוגש בכוס קטנה ולעיתים נהוג לאכול תחילה את שכבת הקצף בעזרת כפית ולאחר מכן לשתות את הקפה.

המשקה מזוהה בעיקר עם העיר האנוי ונחשב לאחד המשקאות הייחודיים בתרבות הקפה המקומית.

## היסטוריה
המשקה פותח בשנות ה-40 בעיר האנוי ועל פי המסורת, נוצר בתקופה שבה היה מחסור בחלב ולכן נעשה שימוש בחלמוני ביצה כתחליף.

אחד המקומות המזוהים עם פיתוח המשקה הוא בית הקפה Giang Café, אשר ממשיך להגיש אותו עד היום.

## גרסאות
קיימות גרסאות שונות למשקאות קפה עם ביצים ברחבי העולם:
* קפה ביצים שוודי – קפה שבו מוסיפים ביצה לתהליך בישול פולי הקפה.
* קפה ביצים קובני – משקה המשלב אספרסו, חלמון ביצה ורום.

## ראו גם
* אייס קפה
* קפה סואה דה
* אספרסו מרטיני

## קישורים חיצוניים

* 
* מנכ"ל אפל, ג'ון לג'נד ועכשיו המלך פיליפ: קפה ביצים הוא הטרנד של הסלבריטאים, באתר ישראל היום
* משקאות הקפה המוזרים ביותר בעולם, באתר המון קפה

## הערות שוליים

קטגוריה:משקאות קפה
קטגוריה:המטבח הווייטנאמי
קטגוריה:מאכלי ביצים
תומאס אליוט

**תומאס הופקינסון אליוט** (באנגלית: **Thomas Hopkinson Eliot**; 14 ביוני 1907 – 14 באוקטובר 1991) היה עורך דין, פוליטיקאי ואיש אקדמיה אמריקאי, שכיהן כקנצלר של אוניברסיטת וושינגטון בסנט לואיס וכחבר בית הנבחרים של ארצות הברית מטעם מסצ'וסטס.

## ביוגרפיה
### ראשית חייו
אליוט נולד ב-14 ביוני 1907 בקיימברידג' שבמסצ'וסטס, למשפחת אליוט הבולטת, והכי בנם של פרנסס הופקינסון אליוט וסמואל א. אליוט השני, כומר יוניטרי ידוע. בזמן לידתו, אביו כיהן כנשיא האגודה היוניטרית האמריקאית, וסבו, צ'ארלס ו. אליוט, היה נשיא אוניברסיטת הרווארד במשך כמעט ארבעה עשורים.

הוא למד בבית הספר Browne & Nichols בקיימברידג', השלים את לימודיו באוניברסיטת הרווארד בשנת 1928, ולמד בשנים 1928–1929 במכללת עמנואל שבאוניברסיטת קיימברידג'. בשנת 1932 סיים לימודי משפטים בבית הספר למשפטים באוניברסיטת הרווארד, וב-1933 הוסמך לעריכת דין והחל לעסוק בכך בבאפלו, ניו יורק.

אליוט שימש כעוזר יועץ משפטי במשרד העבודה של ארצות הברית בשנים 1933–1935, וכיועץ המשפטי הראשי של מועצת הביטוח הלאומי בשנים 1935–1937. בנוסף, היה מרצה לממשל באוניברסיטת הרווארד (1937–1938), ומנהל אזורי של מחלקת השכר והשעות במשרד העבודה (1939–1940).

### קריירה
בשנת 1938 התמודד אליוט, מטעם המפלגה הדמוקרטית, בבחירות לקונגרס ה-76, אך הפסיד לרפובליקני . בשנת 1940 גבר עליו בבחירות חוזרות ונבחר לקונגרס ה-77, וכיהן בבית הנבחרים של ארצות הברית מ-3 בינואר 1941 עד 3 בינואר 1943. הוא לא הצליח להיבחר מחדש ב-1942 ולא לקבל מועמדות ב-1944; בשני המקרים הפסיד לפוליטיקאי הבוסטוני הוותיק .

בשנת 1943 שירת בלונדון כראש המחלקה הבריטית במשרד המידע המלחמתי וכעוזר מיוחד לשגריר ארצות הברית. בשנים 1943–1944 היה יושב ראש ועדת הערעורים של מועצת העבודה המלחמתית הלאומית. בשנת 1944 שירת במשרד לשירותים אסטרטגיים, ומנובמבר 1944 עד נובמבר 1945 היה היועץ המשפטי הראשי של מחלקת האנרגיה במשרד הפנים של ארצות הברית. בנוסף, כיהן כיו"ר אזור ניו אינגלנד של קרן United Negro College Fund.

לאחר המלחמה עסק בעריכת דין בבוסטון בין השנים 1945–1950, ולאחר מכן שב לאקדמיה. בשנים 1950–1952 שימש כמנהל הביצועי של ועדה מיוחדת של מדינת מסצ'וסטס למבנה הממשל המדינתי. בשנת 1952 מונה לפרופסור למדע המדינה באוניברסיטת וושינגטון בסנט לואיס, שם חיבר ספרים על ממשל ופוליטיקה. בין השנים 1958–1961 היה פרופסור למשפט חוקתי.

בשנת 1961 עבר לפקולטה למדעי הרוח של האוניברסיטה, שימש כדיקן (1961–1962) ולאחר מכן כקנצלר (1962–1971). בנוסף, היה סגן יושב ראש הוועדה ליחסים בין-ממשלתיים של ארצות הברית (1964–1966), נשיא סמינר זלצבורג העולמי (1971–1977), ולימד בבית הספר Buckingham, Browne & Nichols בקיימברידג' בשנים 1977–1985.

### חיים אישיים ומותו
אליוט נישא ללויס ג'יימסון, ולזוג נולדו שני ילדים. הוא התגורר בקיימברידג' עד מותו ב-14 באוקטובר 1991. הוא נקבר בבית הקברות מאונט אובורן בקיימברידג', מסצ'וסטס.

## קישורים חיצוניים

* 
* 

קטגוריה:אמריקאים ילידי מסצ'וסטס
קטגוריה:בוגרי בית הספר למשפטים באוניברסיטת הרווארד
קטגוריה:בוגרי אוניברסיטת קיימברידג'
קטגוריה:עורכי דין אמריקאים במאה ה-20
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי בית הנבחרים של ארצות הברית ממסצ'וסטס
קטגוריה:אמריקאים שנולדו ב-1907
קטגוריה:אמריקאים שנפטרו ב-1991
אטאנאס גולומייב

**אטאנאס גולומייב** (בבולגרית: **Атанас Голомеев**; 5 ביולי 1947 – 12 באוגוסט 2023) היה כדורסלן עבר בולגרי ששיחק בעמדת הסנטר.

בשנת 2019 נכלל בהיכל התהילה של פיב"א.

## ביוגרפיה
אטאנאס גולומייב נולד בשנת 1947 בסופיה. הוא החל לשחק כדורסל והשתתף בתחרויות נוער. אביו נשלח לקנדה, ובעקבות כך עברה המשפחה כולה. גולומייב שיחק בקבוצת הכדורסל של אוניברסיטת מקגיל.

לאחר שחזר מקנדה, החל לשחק באקדמיק סופיה. בהמשך עבר ללבסקי סופיה. במהלך הקריירה זכה ב-10 אליפויות הליגה הבולגרית וב-4 גביעי בולגריה.

גולומייב היה חבר בנבחרת בולגריה בכדורסל החל משנת 1969, ושיחק בה עד 1977. באליפות אירופה בכדורסל 1973 ובאליפות אירופה בכדורסל 1975 היה מלך הסלים של הטורניר. בשנים 1971–1977 נכלל בנבחרת הטורניר.

גולומייב פרש ממשחק פעיל בשנת 1984, ולאחר מכן שימש כמאמן במשך שנה אחת.
## קישורים חיצוניים

* נתונים מאתר היכל התהילה של פיב"א

קטגוריה:כדורסלנים בולגרים
קטגוריה:מאמני כדורסל
קטגוריה:חברי היכל התהילה של פיב"א
קטגוריה:ילידי 1947
לבנגי

**לבנגי** (באזרית: **Ləvəngi**; בטלישית: **ləvəngin**) הוא מילוי מסורתי מהמטבח האזרבייג'ני והטלישי, המשמש בעיקר למילוי דגים או עוף לפני אפייה.

המאכל מורכב מתערובת המכילה אגוזי מלך, בצל, שזיפים מיובשים, דובדבנים, רכז רימונים, מלח ופלפל שאותם טוחנים, ממלאים לתוך דג או עוף ואופים בתנור.

המאכל נפוץ במיוחד באזור לנקרן שבדרום אזרבייג'ן, והוא נחשב לחלק מהמטבח המסורתי של בני העם הטלישי.

נהוג להגיש את המאכל באירועים חגיגיים ובמיוחד בחג הנורוז.

## קישורים חיצוניים

* מתכון להכנת תערובת לבנגי, באתר Azcookbook

## הערות שוליים

קטגוריה:המטבח האזרי
קטגוריה:המטבח הטורקי
קטגוריה:מאכלי עוף
קטגוריה:מאכלי דגים
קטגוריה:ממולאים
AKM

**AKM** (ברוסית: **Автома́т Кала́шникова модернизи́рованный**; בתרגום ישיר לעברית: **רובה קלצ'ניקוב אוטומטי מודרני**) הוא רובה סער 7.62x39 מ"מ סובייטי אשר עוצב והושק על ידי מיכאיל קלשניקוב ב-1959 כגרסה קלת משקל ומודרנית ל-AK-47. ה-AKM שימש את הצבא הסובייטי ומדינות ברית ורשה. לרובה מערכת מבוססת גז, בריח מסתובב, מפצה סטייה מלוכסן ועיצוב זול המיועד לייצור המוני. הוא שוקל ק"ג פחות מ-AK-47. ה-AK-74 החליף אותו ב-1978, אך ה-AKM עדיין מיוצר בגרסאות מחודשות ונמצא בשימוש בסכסוכים ובמלחמות צבאיות.

## עיצוב
AKN הוא רובה אוטומטי עם כדורי 7.62×39 מ"מ. לנשק מערכת ירי מבוססת גס ובריח מסתובב, המשמש כרובה חצי-אוטומטי וכרובה אוטומטי. הוא יכול לירות 600 פעמים בדקה (RPM).

בהשוואה ל־AK-47, ה־AKM כלל שיפורים המאפשרים ייצור פשוט וזול יותר. הפלדה המעובדת הוחלפה בפלדה מוטבעת, מה שהפחית את משקל הנשק בקילוגרם ושיפר את דיוק הירי האוטומטי שלו. הוא גם עמיד יותר לשחיקה לעומת ה-AK-47.

## קישורים חיצוניים

## הערות שוליים

קטגוריה:רובי סער רוסיים וסובייטיים
קטגוריה:נגזרות של רובה קלשניקוב
גן שאהזאדה

**גן שַאהְזָאדֶה** (בפרסית: **باغ شازده ماهان**; תעתיק: **Bāgh-e Shāzdeh Mahan**) הוא גן פרסי מתקופת שושלת קג'אר, השוכן בסמוך לעיר מאהאן שבמחוז כרמאן באיראן.

הגן נחשב לאחת הדוגמאות המובילות לאדריכלות גנים פרסית והוא הוכר בשנת 2011 כאתר מורשת עולמית של אונסק"ו כחלק מקבוצת "הגנים הפרסיים".

בין שני הקצוות עובר ציר מרכזי המעוטר במזרקות ותעלות מים, המהווים אלמנט מרכזי בעיצוב הגן הפרסי ומדגישים את עקרונות הסימטריה וההרמוניה.

## היסטוריה
נבנה בתקופת קאג'אר, במרחק 6 קילומטרים מהעיר מאהאן, הנמצאת באזור מדברי במחוז כרמאן, ובכך ייחודו.

היזם של הגן מת עוד לפני תום העבודות, ולפיכך נותר הגן עד היום במצב בלתי גמור ובמשך השנים הוזנח הגן ממגוון סיבות, וספג נזקים רבים.

בשנת 1959 החלו הרשויות הפרסיות בשיקום הגן וכעבור 16 שנים הוסיפו אותו לרשימת אתרי המורשת הלאומית.

הגן ספג נזקים רבים נוספים ברעידת אדמה שפקדה את האזור בשנת 1981, ורק עשר שנים לאחר מכן החלו עבודות השיפוץ והשיקום הנוספות.
ממוזער|269x269 פיקסלים|מבנה הארמון הגדול

## מבנה הגן
הגן משתרע על שטח של כ־5.5 הקטאר ובנוי בצורת מלבן המוקף חומה. הוא כולל שער כניסה בחלקו התחתון ומבנה מגורים דו-קומתי בחלקו העליון.

הגן בנוי בצורת מלבן לאורך ציר אורכי המחבר בין הכניסה הראשית והפביליון של הגן.

ייחודו של הגן הוא בכך שהפביליון הוא המבנה היחיד המצוי במלואו בתוך שטח הגן. כל שאר המבנים נבנו על גבולות הגן.

הארגון הפנימי של הגן מבוסס על מפלסים שטוחים שנבנו לאורך הציר המרכזי. הצמחייה בגן נשתלה כך שהיא תיצור תבניות ברורות של צבעים עונתיים וצל.

המים המזינים את הצמחייה מגיעים מפסגות ההרים השוכנים באזור, נכנסים לגן דרך קאנאט טיגראן שבחלק הגבוה ביותר בגן, וממנו מתפצלים ומשקים את החלקים השונים בגן.

הטופוגרפיה של הגן מודגשת על ידי פלגים ומפלי מים קטנים ומלאכותיים הנמצאים לאורך מערכת הבריכות המדורגת.

סארדאר ח'אנה, המבנה המרכזי של הגן שבנוי בסגנון המזכיר את אדריכלות הבארוק, נבנה בנקודה הגבוהה ביותר. במרכז המבנה יש פביליון, המאוגף על ידי שני אגפים ארוכים.

שני המבנים המפוארים הנוספים בגן הם באלה ח'אנה (בית המגורים), המורכב גם הוא מחלק מרכזי ושני אגפים ארוכים אך קטן יותר בהשוואה לסארדאר.

המבנים בגן נבנו בעיקר מלבני בוץ שטויחו באמצעות גבס. הקישוטים מבוססים בעיקר על אריחים, סטוקו ועמודים.

## ראו גם
* הגנים הבהאיים

## קישורים חיצוניים

## הערות שוליים

קטגוריה:איראן: תיירות
קטגוריה:איראן: אתרי מורשת עולמית
גורדיטה

**גורדיטה** (בספרדית: **Gordita**) הוא מאכל מהמטבח המקסיקני, העשוי מבצק תירס או חיטה וממולא בגבינה, בשר או תבשילים שונים.

המאכל עשוי מטורטיה שמטוגנת בשמן עמוק עד שהיא מקבלת מרקם פריך מבחוץ ורך מבפנים, ולאחר מכן נחתכת וממולאת בגבינה, בשר או צ'יצ'רון.

מלבד הגרסה הבסיסית, קיימת גרסה עם שמנת הנקראת גורדיטה דה נאטה (Gordita de Nata) וגרסה מתוקה עם סוכר הנקראת גורדיטה דה אזוקר (Gordita de Azúcar).

המאכל מזכיר בטעמו את מאכל הבצק ארפה ונהוג להגישו כמנת פתיחה.

## ראו גם
* תירס
* קמח תירס
* אמפנדה

## קישורים חיצוניים

* מתכון גורודיטס ארפה, באתר וואלה אוכל

## הערות שוליים

קטגוריה:המטבח המקסיקני
קטגוריה:אוכל רחוב
קטגוריה:מאכלי תירס